SMPC มั่นใจยอดขายปีนี้โตเข้าเป้า 20% ตามดีมานด์ LPG ที่สูงขึ้น
SMPC มั่นใจยอดขายปีนี้โตเข้าเป้า 20% ตามดีมานด์ LPG ที่สูงขึ้น-เพิ่มกำลังการผลิต – เชื่อกำไรฟื้นจากราคาเหล็กที่เริ่มทรงตัว-แนวโน้มบาทอ่อน-ยอดออเดอร์พุ่ง
18 พ.ค. 2560

นายสุรศักดิ์ เอิบสิริสุข กรรมการผู้จัดการ บริษัท สหมิตรถังแก๊ส จำกัด (มหาชน) หรือ SMPC เปิดเผยว่า แนวโน้มธุรกิจในปี 60 บริษัทประเมินยอดขายยังคงเป็นไปตามเป้าหมายการเติบโต 15-20% จากปีก่อนที่มียอดขาย 3,469  ล้านบาท เป็นผลมาจากแนวโน้มความต้องการก๊าซ LPG ที่ปรับตัวดีขึ้นอย่างต่อเนื่อง ทำให้ปริมาณการใช้ถังบรรจุขยายตัวตามไปด้วย ประกอบกับแนวโน้มขาขึ้นของราคาเหล็กในช่วงที่ผ่านมาหนุนให้บริษัทได้รับคำสั่งซื้อในมือเป็นจำนวนมาก โดยในปี 60 บริษัทได้ขยายกำลังผลิตถังแก๊สเพิ่มขึ้นเป็น 7.2 ล้านใบ จากปี 59 อยู่ที่ 6.2 ล้านใบ
ทั้งนี้ แนวโน้มธุรกิจคาดว่าปริมาณขายจะยังคงโตขึ้นอย่างต่อเนื่อง และจะเป็นปัจจัยหลักสนับสนุนกำไรสุทธิให้เติบโตจากความต้องการถังแก๊ส LPG สูงขึ้นของหลายประเทศในภูมิภาคเอเชียใต้ รวมถึงประเทศในทวีปแอฟริกา จากการปรับเปลี่ยนมาใช้ LPG แทนฟืนและน้ำมันก๊าด ซึ่งประเทศเหล่านี้เป็นกลุ่มลูกค้าหลักของบริษัท
“เมื่อพิจารณาคำสั่งซื้อล่วงหน้าในปัจจุบัน ทำให้บริษัทมีความเชื่อมั่นว่าปริมาณขายจะเพิ่มขึ้นอย่างต่อเนื่อง โดย SMPC ได้เพิ่มกำลังการผลิตรองรับไว้เรียบร้อยแล้ว ส่วนแนวโน้มอัตรากำไรขั้นต้นคาดว่าทยอยปรับตัวดีขึ้นจากสถานการณ์ราคาเหล็กที่เริ่มทรงตัว ค่าเงินบาทที่เริ่มอ่อนลง และยอดสั่งซื้อที่เพิ่มขึ้น จะทำให้เกิด economy of scales ช่วยลดต้นทุนการผลิตและค่าใช้จ่ายอื่นๆลงได้”นายสุรศักดิ์ กล่าว
สำหรับผลประกอบการงวดไตรมาส 1/60 มียอดขายอยู่ที่ 971.66 ล้านบาท เทียบกับงวดเดียวกันของปีก่อนมียอดขาย 811.76 ล้านบาท เพิ่มขึ้น 159.90 ล้านบาท หรือ 19.7% เนื่องจากปริมาณขายเพิ่มสูงขึ้นถึง 13.6% เมื่อเทียบกับงวดเดียวกันของปีก่อน ตามความต้องการที่เพิ่มขึ้นอย่างต่อเนื่องของลูกค้าในแถบเอเชียและแอฟริกา
ขณะที่บริษัทมีกำไรสุทธิ 121.44 ล้านบาท ลดลง 13.23 ล้านบาท หรือลดลง 9.8% จากงวดเดียวกันของปีก่อนซึ่งมีกำไร 134.67 ล้านบาท เนื่องจากต้นทุนที่สูงขึ้นและค่าเงินบาทที่แข็งค่าขึ้นทำให้อัตราทำกำไรลดลง
“ยอดขายเพิ่มขึ้น แต่กำไรสุทธิลดลง เนื่องจากต้นทุนสูงขึ้นและผลจากค่าเงินบาทแข็ง อย่างไรก็ตาม คาดว่าแนวโน้มผลการดำเนินงานจะเริ่มปรับตัวดีขึ้นโดยมีปัจจัยสนับสนุนจากความต้องการใช้ถังแก๊ส LPG ในตลาดแอฟริกา และเอเชียใต้ ที่เพิ่มขึ้น ด้านอัตราการใช้กำลังการผลิตในงวดปี 60 คาดว่ายังคงสูงใกล้เคียงกับปี 59 ที่ 90% ประกอบกับแนวโน้มราคาเหล็กที่เริ่มทรงตัว แนวโน้มค่าเงินบาทที่อ่อนลง และต้นทุนและค่าใช้จ่ายที่ลดลงได้จาก economy of scales” นายสุรศักดิ์ กล่าว